14. Leskovački internacionalni festival filmske režije - LIFFE

16 - 21. septembar 2021.

ODLUKA ŽIRIJA ZA STUDENTSKE FILMOVE

**TREĆA NAGRADA** Radomir Bajo Šaranović, za najboljeg mladog reditelja, pripala je Nikoli Vučiniću (Crna Gora) za režiju filma VELIKA DOSTIGNUĆA

Obrazloženje:
Izuzetno komponovanim kadrovima i mizanscenom, mnoštvom duhovitih detalja unutar scena, u maniru evropskih majstora poput Felinija ili Roj Andersona, reditelj Nikola Vučinić gradi filmsku satiru kojom se referiše na političke prilike u svojoj okolini, medijsku i društvenu manipulaciju građanima. Zahtevnim postupcima na momente uspeva da prevaziđe okvire studentskog filma.

**DRUGA NAGRADA** Radomir Bajo Šaranović, za najboljeg mladog reditelja, pripala je Matiji Lukaču (Srbija) za režiju filma POLICA 21

Obrazloženje:
Na veoma duhovit način, koristeći jedan banalan kućni događaj kao metaforu, reditelj Matija Lukač priča zapravo veoma složenu priču o nesnađenom ocu, koji iako nije rešio svoje lične probleme i odnose u životu pokušava da bude glava porodice i održi autoritet koji realno ne poseduje. Reditelj već u fazi scenarija postavlja rediteljski koncept koji dalje veoma samouvereno sprovodi.

**GRAND PRIX** Radomir Bajo Šaranović, za najboljeg mladog reditelja pripao je Isidori Ratković (BIH) za režiju filma ZAŠTO NE ZAPLEŠETE

Obrazloženje:
Koristeći pripovetku Rejonda Katvera kao predložak, rediteljka Isidora Ratković kreira vizuelno i mizanscenski bogat film pun kompleksnih odnosa kroz koje samouverneo vodi glumce. Suptilnom poetikom ispričana je priča o ljudima koji pokušavaju da balansiraju između pritiska stvarnosti, koji nameće stalno kretanje napred i želje da žive u trenutku za svoj uzajmani odnos.